Dramaticko-bábkové divadlo Konstantina Veličkova

Dramaticko-bábkové divadlo Konstantina Veličkova (bulh. Драматично-куклен театър „Константин Величков“ – Dramatično-kuklen teatăr „Konstantin Veličkov“) je budova divadla z druhej polovice 20. storočia, nachádzajúca sa v centrálnej časti mesta Pazardžik v okrese Pazardžik v Pazardžickej oblasti v južnom Bulharsku. Lokalita Budova Dramaticko-bábkového divadla Konstantina Veličkova sa nachádza v centrálnej časti mesta Pazardžik na námestí „Konstantina Veličkova“ (bulh. площад „Константин Величков“ – ploštad „Konstantin Veličkov“) č. p. 1. Dejiny a súčasnosť Divadlo v Pazardžiku do roku 1969 Za počiatok divadla v Pazardžiku sa považuje rok 1870, kedy prebehlo prvé divadelné predstavenie organizované členmi miestneho kultúrneho centra „Videlina“. Toto prvé predstavenie sa konalo v jednej z tried miestnej školy. V rokoch 1874 – 1875 bol vedúcim „Videliny“ bulharský spisovateľ Konstantin Veličkov, ktorý zároveň viedol aj divadelnú skupinu a preložil pre ňu niekoľko hier. Divadelná skupina mala vo svojom repertoári niekoľko predstavení. V roku 1879 sa predstavenia prvýkrát zúčastnili ako herečky aj ženy. V roku 1893 sa predstavenia začali hrať v pavilóne, ktorý bol postavený pre potreby Prvej bulharskej poľnohospodársko-priemyselnej exhibície (bulh. Първото българско земеделско-промишлено изложение – Părvoto bălgarsko zemedelsko-promišleno izloženie) a nachádzal sa na mieste dnešnej budovy kultúrneho centra „Videlina“. Budova „Videliny“ bola následne postavená v rokoch 1889 – 1904 a po jej otvorení v tom istom roku sa predstavenia začali odohrávať tam. V roku 1922 začalo na divadlo finančne prispievať aj miestne zastupiteľstvo a do roku 1937 bola divadelná skupina takmer úplne profesionalizovaná. V roku 1942 bolo divadlo z dôvodu vojnových udalostí zatvorené, ale následne otvorené bolo znovu už v priebehu roku 1945. V rokoch 1948 – 1958 divadlo fungovalo ako Okresné dramatické divadlo (bulh. Общински драматичен театър – Obštinski dramatičen teatăr) a následne v rokoch 1959 – 1963 ako Dramaticko-hudobné divadlo (bulh. Драматично-музикален театър – Dramatično-muzikalen teatăr). V roku 1963 bol zatvorený hudobný oddiel divadla, divadlo sa premiestnilo pod správu vtedajšieho Ministerstva vzdelávania a kultúry a začalo fungovať ako Štátne ľudové divadlo (bulh. Държавен народен театър – Dăržaven naroden teatăr). V roku 1964 bolo divadlo zatvorené. Súčasné divadlo v Pazardžiku Nová epocha divadla v meste sa začala s postavením a otvorením novej divadelnej budovy v roku 1969. Divadlo bolo v tomto roku obnovené so štatútom Štátneho dramatického divadla (bulh. Държавен драматичен театър – Dăržaven dramatičen teatăr). V roku 1970 bolo divadlo pri príležitosti stého výročia od počiatkov divadelnej kultúry v Pazardžiku oficiálne pomenované menom Konstantina Veličkova. Od roku 1971 je nositeľom Radu Bulharskej ľudovej republiky 1. stupňa. V rokoch 1976 – 1977 sa v divadle okrem hlavnej otvorila ešte ďalšia tzv. „Komorná scéna“. Divadlo fungovalo nepretržite do roku 1997, kedy budovu postihol požiar. Opravená a znovu otvorená bola budova v priebehu roku 1998. V roku 1999 divadlo získalo nový štatút – Dramaticko-bábkové divadlo Konstantina Veličkova – ktorý bol divadlu pridelený na základe spojenia so Štátnym bábkovým divadlom „Svetulka“ (bulh. Държавен куклен театър „Светулка“ – Dăržaven kuklen teatăr „Svetulka“). Od roku 2000 sa divadlo zúčastnilo mnohých medzinárodných festivalov, kde získalo niekoľko ocenení. Od roku 2000 do roku 2011 bolo divadlo organizátorom a hostiteľom medzinárodného divadelného festivalu Esenni teatralni srešti (bulh. Есенни театрални срещи, doslova Jesenné divadelné stretnutia). Charakteristika Budova bola postavená v roku 1969 pod vedením architekta St. Hadžistojanova. Pozostáva z tzn. „veľkej sály“ s kapacitou 470 divákov, technickej scény (v súčasnosti obnovenej a zmodernizovanej), „komornej sály“ s kapacitou okolo 100 miest, miestností v zázemí slúžiacich pre prípravu, obliekanie, maľovanie hercov, ateliérov, šatní a rekvizitória. Divadlo je do súčasnosti štátnym divadlom a je podporované fondmi z rozpočtu bulharského Ministerstva kultúry. Galéria Referencie Iné projekty Commons ponúka multimediálne súbory na tému Dramaticko-bábkové divadlo Konstantina Veličkova